पूजा जब पति राहुल के साथ हनीमून पर गई, तभी वहां मयंक ने आकर उनके अफेयर का पर्दाफाश कर दिया
"इसमें इतना रोने की क्या बात है। अगर अतीत में तुम्हारा कोई अफेयर था तो क्या हो गया। कॉलेज में तो मेरे तीन-तीन अफेयर थे, इसमें क्या बड़ी बात है। यह सब तो अब नॉर्मल है।" राहुल ने पूजा का हाथ थाम कर बड़े प्यार से कहा।
"पूजा! आखिर तुम मुझे मिल ही गईं।” अपना नाम सुन कर पूजा ने पीछे मुड़ कर देखा तो सामने बड़ी सी मुस्कुराहट लिए एक युवक खड़ा था।
"माफ कीजिए, मैंने आपको पहचाना नहीं।” कुछ देर तक पहचानने की कोशिश करने के बाद पूजा ने कहा।
"मुझे नहीं पहचाना? ओके पूजा जी, मैं मयंक।" युवक ने हल्का सा कहकहा लगाया।
"मयंक..?" पूजा ने दिमाग पर जोर डालते हुए दोहराया। "सॉरी, मैं अभी भी आपको नहीं पहचान पाई।” पूजा ने चेहरे पर विवशता के भाव लाते हुए कहा।
"अब मजाक करना बंद करो। जानता हूं, मुझसे बहुत नाराज हो, लेकिन मेरी पूरी बात सुनोगी तो तुम्हारी नाराजगी दूर हो जाएगी। कितने दिनों से तुमको ढूंढ रहा हूं और आज तुम यहां मिलोगी मुझे जरा सी भी आशा नहीं थी।" मयंक के चेहरे से पता चल रहा था कि वह पूजा को देख कर कितना खुश है।
"बाई द वे, बहुत सुंदर लग रही हो।" मयंक ने पूजा की तारीफ प्रशंसा करते हुए कहा।
"एक्सक्यूज मी। मैं आपको जानती भी नहीं हूं और आप बिल्कुल फ्री हो रहे हैं।" पूजा के चेहरे पर नाराजगी दिखाई दे रही थी।
"क्या बात है पूजा? क्या हुआ?" तभी बराबर से पूजा के पति राहुल की आवाज आई।
पूजा और राहुल की नई-नई शादी हुई थी और दोनों हनीमून के लिए शिमला घूमने आये थे। मॉल रोड पर पूजा कुछ सामान देखने लगी और राहुल कार से फोन लेने गया हुआ था कि तभी मयंक ने पूजा को देखा और उसके पास चला आया।
"देखिए न, मैं इन महाशय को जानती भी नहीं और यह जबरदस्ती मुझसे बात किये जा रहे हैं।" पूजा ने राहुल की तरफ देखते हुए कहा।
"हेलो सर! क्या मैं आपकी कोई मदद कर सकता हूं?” राहुल ने मुस्कुराते हुए मयंक से कहा।
"देखिए, यह मेरे और पूजा के बीच का मामला है। आप इससे दूर ही रहें तो अच्छा होगा। वैसे आप..?” मयंक ने रुखाई से राहुल को देखते हुए पूछा।
"मैं इनका हसबैंड हूं। इसीलिए आप से पूछ रहा हूं क्या मैं आपकी कोई मदद कर सकता हूं?” राहुल के चेहरे पर मुस्कुराहट जारी थी।
"तुमने शादी कर ली? मेरा इंतजार भी नहीं किया? हमने तो जीवन भर एक दूसरे का साथ देने का वादा किया था।" मयंक ने हैरानी से पूजा से कहा। उसके चेहरे पर दुख और हताशा के भाव एक साथ दिखाई दे रहे थे।
"अजीब जबरदस्ती है। मैं आपको पहली बार देख रही हूं और मैंने आपके साथ जीने मरने के वादे भी कर लिए? वाह!" पूजा को अब गुस्सा आने लगा था।
"देखिए, अगर यह कोई प्रैंक या कोई मजाक है, तो यार अभी हमें माफ कर दो। हम यहां अपना हनीमून मनाने आए हैं। अब बहुत हो गया।” राहुल थोड़ा गंभीर होते हुए बोला।
"देखिए, न तो यह कोई प्रैंक है और न ही कोई मजाक। मैं और पूजा एक दूसरे से प्यार करते हैं, वो भी पिछले पांच साल से। एक साल से मैं लखनऊ में नहीं था और इसने आप से शादी कर ली। मुझे पूरा यकीन है यह शादी जबरदस्ती की गयी है। पूजा मेरे अलावा किसी और से शादी के बारे में सोच भी नहीं सकती।” मयंक ने भीगी हुई आवाज में कहा।
"क्या यह सच है पूजा?" राहुल ने बड़ी सौम्यता के साथ पूजा से पूछा।
"मेरा विश्वास कीजिए, मैं सच कह रही हूं। मैं इसे जानती भी नहीं।" पूजा की आंखों से आंसू बहने लगे।
"मुझे तुम पर पूरा विश्वास है।" राहुल ने पूजा का हाथ अपने हाथों में लेते हुए कहा।
"देखिए मिस्टर, मुझे लगता है आपको कोई गलतफहमी हो रही है। अच्छा होगा कि अब आप मेरी पत्नी को परेशान न करें," राहुल ने गंभीर चेहरे के साथ कहा।
"ऐसा मत कहो पूजा। तुम जानती हो, मैं तुम्हारे बिना नहीं जी सकता। जानता हूं, तुम मुझ से बहुत नाराज हो। मैंने एक साल तक तुम से बात नहीं की, लेकिन पहले मेरी पूरी बात तो सुन लो। मुझे एक मौका तो दो।" मयंक की आंखों से भी आंसू बह रहे थे।
"देखिए, पूजा को कुछ नहीं सुनना। मेहरबानी होगी कि आप सबके सामने कोई तमाशा न करें।" राहुल ने सख्ती से कहा।
"देखिए, आप नहीं जानते हम दोनों एक दूसरे से कितना प्यार करते हैं। हम दोनों एक दूसरे के बगैर मर जाएंगे। मैं जानता हूं, पूजा की कोई मजबूरी रही होगी इसलिए इसने आपसे शादी की है। आप लोग मेरी मजबूरी भी तो सुनिए कि मैं इतने दिनों तक कहां था।” मयंक ने राहुल के आगे हाथ जोड़ते हुए कहा।
"देखिए, आपको जो कहना था वो आप कह चुके हैं और हमें कुछ नहीं सुनना। बेहतर यही होगा कि आप यहां से चले जाएं, वरना मुझे पुलिस बुलानी होगी।" राहुल ने अपने गुस्से को कंट्रोल करते हुए कहा।
"प्लीज सर, एक बार मुझे पूजा से बात करने दीजिए। फिर अगर यह कह देगी तो मैं चला जाऊंगा और कभी लौट कर नहीं आऊंगा।" मयंक ने राहुल के आगे फिर से हाथ जोड़ लिए।
राहुल ने एक नजर पूजा को देखा जो कांप रही थी और आंखों से लगातार आंसू बह रहे थे।
"ठीक है, आइए कहीं बैठ कर बात करते हैं।" आसपास कई लोग जमा हो गए थे जो मजे ले कर तीनों की बातें सुन रहे थे। राहुल ने उस समय यही सही समझा कि बिना कोई तमाशा किए कहीं तसल्ली से बैठ कर बात की जाए।
तीनों पास ही एक कॉफी शॉप में बैठ गए।
"मैं और पूजा कॉलेज टाइम से ही एक दूसरे से प्यार करते हैं। लखनऊ क्राइस्टचर्च कॉलेज में आप किसी से भी पता कर लीजिए। पूरा कॉलेज हम लोगों के बारे में जानता है। पिछले साल अचानक एक दिन गांव में मेरे चाचा और उनके परिवार ने जमीन जायदाद के लिए मेरे माता-पिता की हत्या कर दी।
सब कुछ इतना अचानक हुआ कि मैं पूजा को कुछ बता भी नहीं पाया और तुरंत अपने गांव चला गया। वहां चाचा और उनके परिवार वालों ने पुलिस वालों से मिल कर उल्टा मुझे ही फंसा कर जेल भिजवा दिया।
पांच महीने बाद जब मैं बाहर आया तो सीधा लखनऊ गया, लेकिन पूजा के पिताजी का ट्रांसफर कहीं और हो गया था। किसी ने मुझे बताया भी नहीं कि वे लोग कहां गए। तब से मैं पूजा को यहां वहां ढूंढ रहा हूं। मैं यहां अपनी बहन के घर आया हुआ हूं और अचानक आज मुझे पूजा दिखाई दे गई। कितना अभागा हूं मैं कि आज पूजा मुझे पहचान भी नहीं रही।" मयंक ने अपनी पूरी कहानी सुनाई।
"प्लीज मुझे माफ कर दो पूजा। मैं तुम्हारे बिना जी नहीं पाउंगा।” मयंक ने पूजा की तरफ देखते हुए कहा।
"क्या यह सब सच है पूजा?" राहुल ने पूजा से पूछा जो लगातार आंसू बहा रही थी।
"मैं सच कह रही हूं, मैं इसे जानती भी नहीं।" पूजा ने रोते हुए कहा।
"आप यह सब क्यों कर रहे हैं? आप मेरी शादीशुदा जिंदगी क्यों तबाह कर रहे हैं? प्लीज हमारा पीछा छोड़ दीजिए और चले जाइए यहां से।" पूजा ने मयंक के आगे हाथ जोड़ते हुए कहा।
"तुम कहती हो तो मैं चला जाऊँगा, लेकिन ऐसा तो मत कहो कि तुम मुझे जानती भी नहीं। मयंक के चेहरे पर नागवारी दिखाई देने लगी थी।
फिर मयंक अपना मोबाइल निकाल कर कुछ तस्वीरें राहुल को दिखने लगा। "यह देखिए, यह रहा सबूत। आप खुद देख सकते हैं हम दोनों कितने करीब थे।
"और यह देखिए हमारी चैट्स। कोई दिन ऐसा नहीं गुजरा जब हमने बात नहीं की हो। मुझे तुम्हारे साथ बिताया हुआ एक एक लम्हा याद है और तुम कह रही हो कि तुम मुझे जानती भी नहीं?" मयंक ने गुस्से से कहा।
"क्या तुम इन्हें पहले से जानती हो पूजा?" राहुल कुछ देर तक मोबाइल देखता रहा और फिर पूजा की तरफ देखते हुए बोला।
कुछ कहते नहीं बना पूजा से। उसकी आंखों से लगातार आंसू बह रहे थे।
"मैंने तुमसे कुछ पूछा है पूजा। बोलो, क्या तुम इनको पहले से जानती हो?”
थोड़ी देर की खामोशी के बात राहुल ने फिर पूजा से पूछा, तो पूजा ने सिर झुकाकर जवाब दिया, “हां, ये सच कह रहे हैं। लेकिन वह सब मेरी नादानी थी, बचपना था। मैं सिर्फ आपसे प्यार करती हूं। प्लीज, आप मुझे अपने से अलग मत कीजिए। मैं आपके बिना सच में नहीं जी पाऊँगी।"
कुछ देर तक तीनों के बीच एक खामोशी पसरी रही, फिर अचानक राहुल जोर जोर से हंसने लगा।
"अरे, तो इसमें इतना रोने की क्या बात है। अगर अतीत में तुम्हारा कोई अफेयर था तो क्या हो गया। कॉलेज में तो मेरे तीन-तीन अफेयर थे, इसमें क्या बड़ी बात है। यह सब तो अब नॉर्मल है।" राहुल ने पूजा का हाथ थाम कर बड़े प्यार से कहा।
"आप मुझसे नाराज तो नहीं होंगे। मैं घबरा गई थी इसलिए मैंने आपसे झूठ बोला।" पूजा अभी भी रोये जा रही थी।
"मैं तुमसे बिल्कुल भी नाराज नहीं हूं। हां, वादा करो आगे से कभी झूठ नहीं बोलोगी।" राहुल ने उसका हाथ चूमते हुए कहा।
उधर मयंक आंखें फाड़े दोनों को देख रहा था। उसने सोचा था पूजा के साथ उसकी तस्वीरें और चैटिंग देख कर राहुल गुस्सा होगा और पूजा को छोड़ देगा, लेकिन ऐसा कुछ भी नहीं हुआ।
"आपको इस बात से कोई फर्क नहीं पड़ता कि आपकी पत्नी का शादी से पहले किसी से अफेयर था?" मयंक ने हैरानी से पूछा।
राहुल ने मुस्कुराते हुए कहा, “मेरे लिए यह कोई बड़ी बात नहीं है। मेरे खुद तीन-तीन अफेयर रह चुके हैं, लेकिन मेरी जीवन संगिनी सिर्फ पूजा है। यह इक्कीसवीं सदी है, आज लड़कियां हर क्षेत्र में काम कर रही हैं तो किसी के प्रति आकर्षित होना या किसी के साथ समय बिताना कोई जुर्म नहीं है, यह नैचुरल है।"
फिर राहुल ने मयंक को समझते हुए कहा, “और भाई, मैं आपको भी यही सुझाव दूंगा कि देवदास बन कर घूमने से कोई फायदा नहीं। कोई अच्छी लड़की देखो और शादी कर के घर बसाओ।” राहुल ने मयंक को मुस्कुराते हुए कहा और खड़ा हो गया।
"आप ठीक कह रहे हैं। अब पूजा को देख कर मुझे भी लग रहा है कि यह सिर्फ आपसे प्यार करती है। शायद यही सच्चा प्यार है।" मयंक ने ठंडी सांस भरते हुए कहा।
"माफ कीजिए, मैंने आप दोनों को बहुत परेशान किया। आप दोनों को शादी बहुत-बहुत मुबारक! आगे से आप कभी मेरी शक्ल नहीं देखेंगे।” मयंक ने चेहरे पर जबरन मुस्कुराहट लाने का प्रयास किया।
"क्यों भाई, अपनी शादी में हमें नहीं बुलाओगे। अरे, हम दोस्त तो बन सकते हैं न।" राहुल ने हंसते हुए मयंक का कंधा थपथपाया तो जवाब में मयंक भी मुस्कुरा दिया।
पूजा राहुल को देखती रह गयी। सच्चा प्यार करने वाले हर हाल में एक-दूसरे का साथ देते हैं। आज राहुल के लिए उसके दिल में प्यार और श्रद्धा और भी ज्यादा बढ़ गई थी।
- अरशद हाशमी
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें